Ekstraordinær Generalforsamling

Tirsdag den 6. august 2024

Dagsorden:

1. Valg af dirigent
2. Valg af referent
3. Nedbrud på Coaxial anlæg og tilbud på reparation fra YouSee. Bestyrelsens forslag
4. Eventuelt

Ad 1.

Jette Kristiansen, DA 171, blev valgt og konstaterede at generalforsamlingen var lovligt indkaldt.

Ad 2.

Mogens Felskov, DA 11, blev valgt.

Ad 3.

Dirigenten gav ordet til formanden som kort opsummerede vores situation.

Flere klager over støj/flimmer på Tv-signalet medførte, at vi fra YouSee fik et tilbud på reparation af nettet. For at udbedre skaden på kablet skulle der opsættes en ekstra boks og regningen ville løbe op i ca. 33.000,00 kr.

Vi mente, det var Asfaltsjakket, der i forbindelse med gravearbejdet for at etablere fibernet, var kommet til at beskadige vores kabel. De fralagde sig ethvert ansvar, da vores ledningsnet ikke var indtegnet korrekt på LER, hvilket de fremsendte dokumentation for. Derfor måtte vi selv betale de 33.000,00 kr. til YouSee. Efterfølgende er foreningen blevet præsenteret for en regning på

352.000,00 for endnu en udbedring af vores net. Da der nu er etableret mulighed for en fiberløsning, mener bestyrelsen ikke, det kan betale sig, at ofre så mange penge på et net, der er så gammelt. Desuden er der også flere og flere, der forlader vores antenneforening. Derfor anbefaler bestyrelsen, at antenneforeningen lukkes.

Såfremt forslaget besluttes, vil bestyrelsen arbejde for at få et tilbud på internet via fibernettet.

Der er flere udbydere, men der kræves 80 % tilslutning, hvilket vi anser for umuligt. Derfor vil der arbejdes på at få en løsning, hvor prisen er gradueret efter tilslutningsantallet.

Derefter var der opklarende spørgsmål.

DA 21: Mente det var muligt at få en aftale med YouSee om overtagelse af vores net mod en 7-års binding.

Formanden: Dette var vi blevet tilbudt i 2018, men vi havde fravalgt det, da en sådan binding reducerede vores handlefrihed.

DA 157: Mente at vi havde en serviceaftale indgået i 2004 i forbindelse med at YouSee overtog signalleveringen.

Formanden: Det kan ikke være en del af aftalen, for regningerne ender hos os nu.

DA 81: Syntes vi skal lukke antenneforeningen.

Det var der stort flertal for.

Derefter var der spørgsmål til, hvad der fremadrettet skal ske.

Vi får kompensation for det manglende signal, selv om vi ikke betaler de 312.000 kr.

Kompensation gives efter 48 timers nedbrud.

Bestyrelsen vil søge om kompensation for grundpakken frem til datoen for lukning af aftalen med YouSee.

Har man en større pakke og/eller internet hos YouSee, skal man selv søge om kompensation for nedbrudsperioden.

En eventuel ny foreningsaftale vil kun vedrøre internet via fibernet. Tv-signalet skal man i så fald selv finde en udbyder af.

Ved fællesaftale skal det være en del af aftalen, at man gratis kan få den nødvendige boks til fibernettet.

Bliver antenneforeningen nedlagt, er der et åbent spørgsmål om kabelkasserne. Kan vi selv fjerne dem?

Der blev derefter spurgt ind til, hvem der var interesseret i en foreningsaftale.

Her stemte 34 for og 16 imod

På den baggrund vil bestyrelsen frem til den ordinære generalforsamling fremskaffe tilbud fra flere udbydere. Der kan så på den baggrund tages stilling til oprettelse af en fibernet-forening.

Sluttelig ville bestyrelsen gerne vide hvem der havde fået installeret en fibernet-boks og af hvem.

TDC. 47. Bornfiber 11

Ad. 4.

Bestyrelsen blev gjort opmærksom på, at et af fibernets-skabene er slået skævt. Der vides ikke hvordan eller af hvem.

|  |  |  |
| --- | --- | --- |
| Bo B. Christensen, DA 217  Formand | Emil Fridthjof DA 53  Næstformand | Michael Rasmussen DA 33  Kasserer |
| Trine Hansen DA 157  Best. medl. | Mogens Felskov, DA 11  Sekretær | Jette Kristiansen DA 171  Dirigent |